剪松毛小栅以詩落成
作者：周紫芝
朝代：宋

paragraphs: 東堂坐甑遭炊蒸，西簷烈日方騰騰。
炎官張傘火漸熾，烏豕渡河雲不興。
五官大夫有遺種，十八公自分雲仍。
羲和揮戈不可却，郢匠剪毛歸作棚。
南風颯瑟出餘韻，怒龍奮迅蒼髯昇。
香來鼻觀過一雨，便恐冰麝終難勝。
天公割此一席地，付與老翁來曲肱。
何時快著短齒屐，信手自把南山藤。
臥聽松風滿山雨，去作水邊巖下僧。